ג'קסון רייקר
קריירת היאבקות מקצועית > Total Nonstop Action Wrestling > אימורטל (2010–2012)

ב-23 ביוני 2010 במהלך הקלטות התוכנית !Impact, שאטר ערך את הופעת הבכורה שלו ב-TNA ביחד עם מיקאל ג'ודאס, כשהם שימשו כאנשי ביטחון של הארגון. ב-29 ביולי במהלך הקלטות התוכנית !Impact, שאטר, שעתה הוכר תחת שם הבמה גאנר ומיקאל ג'ודאס, שאימץ את שם הבמה מרפי, הגיעו לאחר עימות בין ג'ף הארדי ומר אנדרסון למאט מורגן ותקפו את הארדי ואנדרסון, צעד שביסס את דמותם כרעות. לאחר מכן, הם הצטוותו לשורות מורגן בקרב האנדיקאפ 3 נגד 2, שבו הם נוצחו על ידי המותקפים, הארדי ואנדרסון. לאחר שהופיעו עם מורגן בשבוע לאחר מכן, העלילה של השניים עם מורגן לא המשיכה והם חזרו להיות אנשי אבטחה.
ב-21 באוקטובר בפרק של התוכנית !Impact, גאנר ומרפי חברו לשורות ג'ף ג'ארט, כשהשניים סייעו לו לתקוף את סמואה ג'ו. באירוע טרנינג פוינט, שנערך ב-7 בנובמבר, גאנר ומרפי התערבו בקרב שהתנהל בין ג'ארט לג'ו ואף עזרו לג'ארט להשיג את הניצחון. בפרק העוקב של !Impact, גאנר ומרפי התאבקו יחדיו מול סמואה ג'ו בקרב האנדיקאפ 2 נגד 1, שבו הם נחלו הפסד לג'ו. לאחר תום הפיוד בין ג'ארט לג'ו, גאנר ומרפי הפכו לחברי הקבוצה אימורטל. ב-9 בדצמבר במהלך הקלטות התוכנית Xplosion, גאנר ומרפי השיגו את ניצחון הבכורה שלהם בארגון לאחר שגברו על אינק אינק (ג'סי ניל ושאנון מור).
באירוע אגיינסט אול אודס, שנערך ב-13 בפברואר 2011, גאנר ומרפי השתתפו בקרב הבכורה שלהם במסגרת אירוע שלם וצפה, כשחברו לשורות חברם לקבוצת אימורטל, רוב טרי וביחד הם הפסידו לביר מאני, אינק (ג'יימס סטורם ורוברט רוד) וסקוט סטיינר בקרב שלושה נגד שלושה. ב-24 בפברואר בפרק של התוכנית !Impact, גאנר ומרפי ניצחו את אריק יאנג ואורלנדו ג'ורדן בקרב זוגות אשר העניק להם את ההזדמנות להתמודד על אליפות הזוגות של TNA, שהוחזקה באותה התקופה על ידי ביר מאני, אינק. הקרב בין הצמדים התקיים שבוע לאחר מכן בתוכנית, ובו הם כשלו בניסיונם לזכות בחגורות האליפות.
ב-14 במרץ בפרק של התוכנית !Impact, גאנר ניצח את מרפי ורוב טרי בקרב משולש שהיה על אליפות הטלוויזיה הפנויה של TNA. הוא הפסיד את התואר לאריק יאנג ב-17 במאי במהלך הקלטות פרק התוכנית Impact Wrestling (ששודר ב-26 במאי). ב-9 ביוני בפרק של התוכנית Impact Wrestling, גאנר הצמיד לניצחון את אלוף העולם במשקל כבד של TNA, סטינג בקרב המרכזי שהיה קרב זוגות ובו הוא חבר לשורות מר אנדרסון מול סטינג ואריק יאנג. שבוע לאחר מכן, גאנר שאל את אלוף העולם במשקל כבד החדש, מר אנדרסון, אם הוא יוכל להתמודד מולו על התואר. לאחר שאנדרסון סירב, גאנר הטיח אותו באחד השולחנות. בקרב המרכזי של אותה התוכנית, גאנר ניצח את אנדרסון בקרב שאינו היה על התואר. לאחר מכן, גאנר היה אחד מתריסר משתתפים, שהשתתפו בסדרת באונד פור גלורי אשר התקיימה בין החודשים יוני לספטמבר. מטרת הסדרה הייתה לקבוע את הטוען לכתר לאליפות העולם במשקל כבד של TNA. בתום שלב הבתים של הסדרה, גאנר דורג באחד מארבעת המקומות הראשונים, ולכן העפיל לשלבי ההכרעה, שהתקיימו באירוע נו סרנדר ביחד עם ג'יימס סטורם, בובי רוד וחברו לקבוצת אימורטל, בולי ריי. באירוע זה, שנערך ב-11 בספטמבר, גאנר הודח מהתחרות לאחר שהפסיד לבובי רוד כתוצאה מהכנעה.
לאחר שהודח מהסדרה, גאנר פתח בפיוד עם השופט לשעבר של אימורטל, גארט בישוף, כשהפסיד לו כתוצאה מפסילה לאחר התערבות של ריק פלייר ב-10 בנובמבר בפרק של התוכנית Impact Wrestling. גאנר הוצמד לניצחון פעמיים נוספות על ידי אותו בישוף ב-17 בנובמבר וב-8 בדצמבר בפרקי התוכנית Impact Wrestling. לאחר הפסדיו, הוא פצע את בישוף לאחר שביצע עליו את מהלך הפיילדרייבר על הרצפה החשופה מחוץ לזירה. גאנר עשה את אותו המעשה לג'סי ניל ודאגלס ויליאמס ב-15 וב-29 בדצמבר בפרקי התוכנית Impact Wrestling. ב-5 בינואר 2012 בפרק של התוכנית Impact Wrestling, גאנר התמודד מול רוב ואן דאם בקרב שהסתיים בספירת חוץ כפולה, אך לאחר מכן הוא כשל בניסיונו לבצע עליו את מהלך הפיילדרייבר, כשואן דאם השיב מלחמה והטיח אותו לקרקע. שלושה ימים לאחר מכן באירוע ג'נסיס, גאנר ניצח את ואן דאם לאחר שביצע עליו את מהלך ה-DDT על הרצפה החשופה. באירוע אגיינסט אול אודס, שנערך ב-12 בפברואר, גאנר, כשבפינת הזירה שלו היה נמצא אריק בישוף גבר על גארט בישוף, כשבפינת הזירה שלו היה נמצא האלק הוגאן. באירוע לוקדאון, שנערך ב-15 באפריל, גאנר ייצג את קבוצת אריק בישוף בקרב הלית'ל לוקדאון המסורתי, שבו הם הפסידו לקבוצת גארט בישוף. בפרק העוקב של התוכנית Impact Wrestling, גאנר איתגר ללא הצלחה את דיבון לקרב על אליפות הטלוויזיה של TNA. לאחר מכן, גאנר נעדר לתקופה של שלושה חודשים עד ל-26 ביולי בפרק של התוכנית Impact Wrestling, כשהוא ביחד עם קיד קאש התעמתו ותקפו את צ'אבו גררו ג'וניור, שערך את הבכורה שלו בארגון, עד שהרננדז נחלץ לעזרת האחרון. באירוע הארדקור ג'סטיס, שנערך ב-12 באוגוסט, גאנר וקאש נוצחו בקרב זוגות על ידי גררו והרננדז. גאנר וקאש התמודדו פעם נוספת מול גררו והרננדז, הפעם כשהאחרונים כיהנו כאלופי הזוגות של TNA, כשגם הפעם הם הפסידו לאחרונים.